b'\n_START_ARTICLE_\nLietuvos\xe2\x80\x93Lenkijos dujotiekis\n_START_SECTION_\nIstorija\n_START_PARAGRAPH_\nNors GIPL projekto u\xc5\xbeuomazgos siekia 1992 metus, real\xc5\xabs parengiamieji dujotiekio tarp Lenkijos ir Lietuvos darbai prasid\xc4\x97jo 2008-2009 m. Tuomet buvo atlikta pirmoji studija, parod\xc5\xbeiusi, kaip b\xc5\xabt\xc5\xb3 galima sujungti Lietuvos ir Lenkijos duj\xc5\xb3 tinklus. Lenkija jau svarst\xc4\x97 apie kitas jungtis su kaimynin\xc4\x97mis valstyb\xc4\x97mis ir suskystint\xc5\xb3 gamtini\xc5\xb3 duj\xc5\xb3 terminalo Svinouiscio statyb\xc4\x85. 2011-2013 m. buvo atlikta GIPL verslo aplinkos analiz\xc4\x97 bei galimybi\xc5\xb3 studija. 2014 m. lapkri\xc4\x8dio 5 d. GIPL projekto dalis Lietuvos teritorijoje buvo pripa\xc5\xbeinta valstybei svarbiu ekonominiu projektu. Tuo pa\xc4\x8diu metu Europos Komisija nusprend\xc4\x97 GIPL projektui skirti 306 mln. eur\xc5\xb3 param\xc4\x85. [2]_NEWLINE_2015 m. rugpj\xc5\xabt\xc4\xaf buvo atliktos GIPL poveikio aplinkai vertinimo proced\xc5\xabros Lietuvos teritorijoje._NEWLINE_I\xc5\xa1 prad\xc5\xbei\xc5\xb3 buvo planuojama, kad jungtis bus tiesiama nuo Rembel\xc5\xa1\xc4\x8dyznos DKS, esan\xc4\x8dios \xc5\xa1alia Var\xc5\xa1uvos, iki Jauni\xc5\xabn\xc5\xb3 DKS, ta\xc4\x8diau 2016 m. rugs\xc4\x97jo prad\xc5\xbeioje Lenkija pasi\xc5\xabl\xc4\x97 tiesti kit\xc4\x85, trumpesn\xc4\x99 GIPL dujotiekio tras\xc4\x85 nuo Jauni\xc5\xabn\xc5\xb3 DKS iki Baltarusijos pasienyje esan\xc4\x8dios Holov\xc4\x8dyci\xc5\xb3 DKS. \xc5\xa0io sprendimo argumentai \xe2\x80\x93 suma\xc5\xbe\xc4\x97j\xc4\x99 ka\xc5\xa1tai d\xc4\x97l trumpesn\xc4\x97s trasos ir sutaupytos l\xc4\x97\xc5\xa1os kompresorini\xc5\xb3 sto\xc4\x8di\xc5\xb3 didinimui. [3]_NEWLINE_2016 m. rugs\xc4\x97jo 27 d. buvo gauti visi GIPL projekto dalies Lietuvos teritorijoje statyb\xc4\x85 leid\xc5\xbeiantys dokumentai. 2018 m. gegu\xc5\xbe\xc4\x99 Lenkijos ir trij\xc5\xb3 Baltijos \xc5\xa1ali\xc5\xb3 perdavimo sistemos operatoriai pasira\xc5\xa1\xc4\x97 s\xc4\x85naud\xc5\xb3 paskirstymo sutart\xc4\xaf, kuri nustat\xc4\x97, kaip tarp valstybi\xc5\xb3 bus paskirstomos GIPL projekto s\xc4\x85naudos. Taip pat \xc5\xa1\xc4\xaf m\xc4\x97nes\xc4\xaf Lietuvos ir Lenkijos perdavimo sistemos operatoriai pasira\xc5\xa1\xc4\x97 tinkl\xc5\xb3 sujungimo sutart\xc4\xaf, kuria patvirtino galutin\xc4\xaf sprendim\xc4\x85 investuoti \xc4\xaf GIPL projekt\xc4\x85 bei prad\xc4\x97jo dujotiekio statybos etap\xc4\x85. _NEWLINE_2018 m. vasar\xc4\x85 paskelbti GIPL dalies Lietuvos teritorijoje statybos darb\xc5\xb3 ir statyboms reikaling\xc5\xb3 dujotieki\xc5\xb3 vamzd\xc5\xbei\xc5\xb3 vie\xc5\xa1ieji pirkimai. _NEWLINE_2019 m. bir\xc5\xbeel\xc4\xaf paskelbta, kad plieno vamzd\xc5\xbeius dujotiekiui tieks lenk\xc5\xb3 bendrov\xc4\x97 \xe2\x80\x9eIzostal\xe2\x80\x9c.[4] 2019 m. liepos m\xc4\x97n. paai\xc5\xa1k\xc4\x97jo, kad GIPL statyb\xc5\xb3 dalies Lietuvoje rangovais buvo pasirinkta Lietuvos UAB \xe2\x80\x9eAlvora\xe2\x80\x9c, kuri konkurse dalyvavo su partnere UAB \xe2\x80\x9e\xc5\xa0iauli\xc5\xb3 dujotiekio statyba\xe2\x80\x9c. [5]\n_START_SECTION_\nTechnin\xc4\x97s detal\xc4\x97s\n_START_PARAGRAPH_\nNumatomas GIPL ilgis \xe2\x80\x93 508 km, o dujotieki\xc5\xb3 vamzd\xc5\xbei\xc5\xb3 skersmuo \xe2\x80\x93 700 mm. Dujotiekis tiesis nuo Jauni\xc5\xabn\xc5\xb3 DKS Lietuvoje iki Holov\xc4\x8dyci\xc5\xb3 DKS Lenkijoje. Preliminarus dujotiekio ilgis Lenkijoje sieks apie 343 km, o Lietuvoje \xe2\x80\x93 apie 165 km. I\xc5\xa1 Lenkijos \xc4\xaf Lietuv\xc4\x85 jungties paj\xc4\x97gumai sudarys 27 TWh / metus arba 2,4 mlrd. kub. m / metus. I\xc5\xa1 Lietuvos \xc4\xaf Lenkij\xc4\x85 dujotiekio paj\xc4\x97gumai sieks apie 21 TWh / metus arba 1,9 mlrd. kub. m / metus. Projektinis sl\xc4\x97gis Lenkijos teritorijoje bus 8,4 MPa, Lietuvos teritorijoje \xe2\x80\x93 5,4 MPa.\n_START_SECTION_\nGIPL kaina ir finansavimas\n_START_PARAGRAPH_\nBendra GIPL projekto kaina siekia apie 500 mln. eur\xc5\xb3. Europos S\xc4\x85junga (ES) pagal Europos tinklo infrastrukt\xc5\xabros priemon\xc4\x99 i\xc5\xa1 viso projektui skiria 306 mln. eur\xc5\xb3 l\xc4\x97\xc5\xa1\xc5\xb3. Baltijos \xc5\xa1alys Lenkijai padengs 86 mln. eur\xc5\xb3 projekto s\xc4\x85naud\xc5\xb3, i\xc5\xa1 kuri\xc5\xb3 55 mln. eur\xc5\xb3 sumok\xc4\x97s Lietuva, 29 mln. eur\xc5\xb3 \xe2\x80\x93 Latvija (dal\xc4\xaf \xc5\xa1ios sumos skirs ES), 1,5 mln. eur\xc5\xb3 \xe2\x80\x93 Estija.\n_START_SECTION_\nProjekto reik\xc5\xa1m\xc4\x97\n_START_PARAGRAPH_\n\xc5\xa0iuo metu Baltijos \xc5\xa1alys ir Suomija \xc5\xbeemyniniu b\xc5\xabdu gali gauti dujas tik i\xc5\xa1 Rusijos. [6] Vienintelis alternatyvus duj\xc5\xb3 tiekimo \xc5\xa1altinis Lietuvoje \xe2\x80\x93 nuo 2014 m. veikiantis Klaip\xc4\x97dos suskystint\xc5\xb3 gamtini\xc5\xb3 duj\xc5\xb3 terminalas \xe2\x80\x9eIndependence\xe2\x80\x9c, \xc4\xaf kur\xc4\xaf dujas galima atsiplukdyti. GIPL sujungs Baltijos \xc5\xa1alis ir Suomij\xc4\x85 (per dujotiek\xc4\xaf tarp Estijos ir Suomijos \xe2\x80\x9eBalticconnector\xe2\x80\x9c) su Europos S\xc4\x85jungos duj\xc5\xb3 perdavimo sistemomis, padidins prieig\xc5\xb3 prie alternatyvi\xc5\xb3 duj\xc5\xb3 \xc5\xa1altini\xc5\xb3 skai\xc4\x8di\xc5\xb3 Baltijos regione ir u\xc5\xbetikrins duj\xc5\xb3 tiekimo saugum\xc4\x85 bei konkurencij\xc4\x85. Skai\xc4\x8diuojama, kad GIPL paj\xc4\x97gumai leis patenkinti 40% metinio Baltijos \xc5\xa1ali\xc5\xb3 ir Suomijos gamtini\xc5\xb3 duj\xc5\xb3 poreikio. [7]  _NEWLINE_Europos Komisija yra pripa\xc5\xbeinusi GIPL projekt\xc4\x85 didel\xc4\x97s svarbos duj\xc5\xb3 teikimo saugum\xc4\x85 u\xc5\xbetikrinan\xc4\x8diu infrastrukt\xc5\xabros projektu, reik\xc5\xa1mingai prisidedan\xc4\x8diu prie ES energetinio saugumo u\xc5\xbetikrinimo. [8]'